**Aleksandra Skotšilenko** (ven. Александра Скочиленко; s. 13. syyskuuta 1990) on venäläinen pasifisti, kuvataiteilija, muusikko ja mielipidevanki.

Skotšilenko aloitti musiikin tekemisen 13-vuotiaana. Hän on tehnyt sarjakuvia ja piirrettyjä. Venäjän Ukrainaan kohdistaman suurhyökkäyksen alettua hän alkoi järjestää sodanvastaisia konsertteja. Skotšilenkolla todettiin mielialahäiriö syklotymia, ja hän kirjoitti aiheesta kirjan *Kniga o depressii*, joka käännettiin ukrainaksi ja englanniksi. Skotšilenko on myös opettanut lapsille näyttelemistä ja kuvaamista Ukrainassa. Skotšilenko liittyi Ukrainan sodan (2022) ensimmäisinä päivinä katumielenosoituksiin ja sai tästä sakon.

Vangitseminen ja siihen johtaneet tapahtumat
--------------------------------------------

Skotšilenko korvasi hintalappuja Perekrjostok-supermarketissa Pietarissa sodanvastaisilla viesteillä 31.3.2022. Lapuissa oli tietoa muun muassa Donetskin alueen draamateatterin ilmapommituksesta. Skotšilenko pidätettiin teosta epäiltynä 11. huhtikuuta 2022. Hänet tuomittiin 16. marraskuuta 2023 vankeuteen seitsemäksi vuodeksi. Syyttäjä oli hakenut kahdeksan vuoden tuomiota ja luonnehtinut tekoa vakavaksi rikokseksi, jonka motiivina oli "poliittinen viha" Venäjää kohtaan. Syyte koski "väärän tiedon levittämistä" Venäjän asevoimista. Skotšilenko tunnusti kirjoitukset, mutta kiisti niiden paikkansapitämättömyyden ja luonnehti itseään aatteelliseksi pasifistiksi, joka arvosti ihmiselämää yli kaiken muun.

Amnesty ja Memorial ovat tunnustaneet Skotšilenkon mielipidevangiksi. Amnestyn mukaan tuomio oli osa sodan vastustajien Venäjällä kohtaamaa vainoa. Skotšilenkon oikeudenkäynti oli yksi korkeimman profiilin tapauksista, joissa sananvapauden entistä tiukempi sodanaikainen rajoittaminen Venäjällä on ilmennyt. Skotšilenko toivoi, ettei hänen oikeustapauksensa veisi huomiota Ukrainan sodalta. Hän on avoimesti lesbo ja arveli oikeudenkäynnin voivan selittyä osaltaan Venäjällä vallitsevilla asenteilla vähemmistöjä kohtaan. Skotšilenkon kumppani Sofija Subbotina ei saanut tapaamislupaa pidätyksen aikana. Subbotinan mukaan Skotšilenko kohtasi vangituksi jouduttuaan muun muassa seksuaalista häirintää ja tuli pakotetuksi syömään ruokaa, joka tiedettiin hänelle terveyssyistä sopimattomaksi. Skotšilenkolla on keliakia ja synnynnäinen sydänvika.

Vuonna 2022 Skotšilenko pääsi Alla Pugatšovan ja Taisija Bekbulatovan kanssa BBC:n 100 Women -listalle.

Lähteet
-------

1. 1 2 3  Five to ten years in prison for anti-war price tags: the surreal case of Aleksandra Skochilenko Coalition to free the Kremlin's political prisoners 30.6.2022, viitattu 25.12.2023 (englanniksi)
2. 1 2 3  VENÄJÄ: Aleksandra Skotšilenko vaihtoi marketissa viisi hintalappua Ukrainan sotaa vastustaviin tarroihin – tuomittu 7 vuodeksi vankeuteen Amnesty 4.12.2023, viitattu 25.12.2023
3. 1 2 3 4 5  Heikki Heiskanen, Pietarilaista taiteilijaa uhkaa jopa kymmenen vuoden tuomio sodanvastaisista tarroista Yle 30.4.2022, viitattu 25.12.2023
4. 1 2  BBC Names Russian Pop Star, Jailed Anti-War Artist, Journalist to Influential Women List The Moscow Times 7.12.2022, viitattu 25.12.2023 (englanniksi)
5. 1 2  Jecaterina Mantsinen, Aleksandra Skotshilenkoa uhkaa 10 vuoden vankeus Venäjällä – tyttö­ystävä kertoo epä­­inhimillisistä oloista Ilta-Sanomat 28.6.2022, viitattu 25.12.2023
6. 1 2 3 4  Russian artist sentenced to seven years in prison over supermarket protest France24 17.11.2023, viitattu 25.12.2023 (englanniksi)
7. 1 2 3 4 5  Russian artist jailed for seven years over anti-war price tag protest Al Jazeera 17.11.2023, viitattu 25.12.2023 (englanniksi)
8. ↑  Russian artist sentenced to 7 years in prison for anti-war messages Euronews 16.11.2023, viitattu 25.12.2023 (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Muut | 
* IdRef

 |

 |